Document ID: 32005R0776

KOMISJONI MÄÄRUS (EÜ) nr 776/2005,
19. mai 2005,
millega kohandatakse 2005. aasta püügikvoote, mis on kehtestatud nõukogu määrusega (EÜ) nr 847/96, millega kehtestatakse lubatud kogupüükide (TAC) ja kvootide haldamise täiendavad tingimused ühest aastast teise ülekandmisel
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta, (1) eriti selle artikli 23 lõiget 4,
võttes arvesse nõukogu 6. mai 1996. aasta määrust (EÜ) nr 847/96, millega kehtestatakse lubatud kogupüükide (TAC) ja kvootide haldamise täiendavad tingimused ühest aastast teise ülekandmisel, (2) eriti selle artikli 3 lõiget 3, artikli 4 lõiget 2 ja artiklit 5,
ning arvestades järgmist:
(1)
Nõukogu 16. detsembri 2002. aasta määruses (EÜ) nr 2340/2002 (millega määratakse kindlaks süvamere kalavarude püügivõimalused 2003. ja 2004. aastaks) (3) ja nõukogu 19. detsembri 2003. aasta määruses (EÜ) nr 2287/2003 (millega määratakse 2004. aastaks kindlaks teatavate kalavarude ja kalavarurühmade püügivõimalused ning tingimused, mida kohaldatakse ühenduse vetes ning ühenduse kalalaevade suhtes püügipiirangutega vetes) (4) on täpsustatud, milliste varude suhtes võib kohaldada määruses (EÜ) nr 847/96 sätestatud meetmeid.
(2)
Nõukogu määruses (EÜ) nr 2270/2004 (5) ja nõukogu 22. detsembri 2004. aasta määruses (EÜ) nr 27/2005 (millega määratakse 2005. aastaks kindlaks teatavate kalavarude ja kalavarurühmade püügivõimalused ning tingimused, mida kohaldatakse ühenduse vetes ning ühenduse kalalaevade suhtes püügipiirangutega vetes) (6) on sätestatud teatud varude 2005. aasta kvoodid.
(3)
Teatud liikmesriigid on teinud vastavalt määrusele (EÜ) nr 847/96 taotluse kanda osa oma kvootidest üle järgmisesse aastasse. Kinnipeetud kogused tuleks lisada määruses osutatud piires 2005. aasta kvootidele.
(4)
Vastavalt määrusele (EÜ) nr 847/96 tuleks vähendada riikide 2005. aasta kvoote ülepüütud koguste võrra. Nende mahaarvamiste tegemisel tuleb arvestada ka erisätteid, millega korraldatakse piirkondlike kalandusorganisatsioonide reguleerimisalasse kuuluvaid varusid.
(5)
Määrus (EÜ) nr 847/96 näeb samuti ette 2005. aasta riiklike kvootide kaalutud vähendamist juhul, kui 2004. aastal ületas määruses (EÜ) nr 2270/2004 ja määruses (EÜ) nr 2287/2003 määratletud kalavarude püük lubatud lossitavaid koguseid.
(6)
Teatud liikmesriigid on taotlenud vastavalt määrusele (EÜ) nr 847/96 luba teatud kalavarude lisakoguste lossimiseks. Need täiendavalt lubatud kogused tuleks nende 2005. aasta kvoodist maha arvestada.
(7)
Käesolevas määruses sätestatud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrusega (EÜ) nr 2270/2004 ja määrusega (EÜ) nr 27/2005 kehtestatud kvoote suurendatakse vastavalt I lisale ja vähendatakse vastavalt II lisale.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. mai 2005

Labels: 18
6